### Beslutningstema

Det skal besluttes, om forslag til Lokalplan nr. 203-470 og Kommuneplantillæg nr. 170-470 Område til bassiner til kartoffelvaskevand ved [adresse] skal sendes i 8 ugers offentlig høring.

For Teknik- og Miljøudvalget omfatter det lokalplanen. For Klima-, Vækst- og Udviklingsudvalget omfatter det kommuneplantillægget.

### Sagsfremstilling

Andels- Kartoffelmelsfabrikken [adresse] (AKD) i Toftlund har brug for ekstra bassiner til opbevaring af kartoffelvaskevand fra deres produktion. De har nu opnået tilladelser til anlæg af bassiner efter gødningsbekendtgørelsen.

Der er udarbejdet lokalplan, kommuneplantillæg og miljøscreening for planområdet. Planerne muliggør etablering af to sammenhængende bassiner til opbevaring af kartoffelvaskevand og kondensat, som pumpes til anlægget fra virksomheden AKD i Toftlund via et eksisterende pumpeanlæg. Planerne muliggør videre en jordvold på op til 5 meter, som skærmer mod en nærliggende § 3 sø. I lokalplanen stilles der krav om, at anlægget skal afskærmes visuelt af et omkransende beplantningsbælte.

Lokalplan 203-470 med tilhørende kommuneplantillæg 170-470 og miljøscreening omfatter et areal på ca. 8,7 ha og udgør en del af matr.nr. 306. Hønning Ejerlav, [adresse]. Planområdet ligger i det åbne land, og er omgivet af marker, der anvendes til landbrugsformål. Umiddelbart øst for lokalplanområdet ligger der en sø med omkransende beplantning. Søen er beskyttet i henhold til naturbeskyttelseslovens §3.

Planområdet er valgt på baggrund af alternative områder, fordi placeringen er erhvervsmæssig hensigtsmæssig, da kartoffelvaskevandet fra bassinerne kan pumpes ud på de omkringliggende marker, som en del af den landbrugsmæssige drift i området.

Der planlægges på tørveholdig jord, som potentielt kan omdannes til lavbundsarealer. Men da der ikke er fundet andre passende arealer i området, er det vurderet at erhvervsudviklingen har højere prioritet, for at sikre en produktionsvirksomheds udvikling.

Sagen behandles sideløbende i Teknik- og Miljøudvalget i forhold til lokalplanen og i Klima-, Vækst- og Udviklingsudvalget i forhold til kommuneplantillægget.

### Lovgrundlag

Planloven

Gødningsbekendtgørelsen

### Indstilling Fagchefen for Klima, Plan og Udvikling indstiller,

at forslag til Lokalplan nr. 203-470 og Kommuneplantillæg nr. 170-470 Område til bassiner til kartoffelvaskevand ved [adresse] sendes i offentlig høring i 8 uger, og
at indstillingen videresendes til Økonomiudvalget og Kommunalbestyrelsen.

**Beslutning fra Klima-, Vækst- og Udviklingsudvalget den 27. marts 2025, pkt. 1:**

Indstillingen anbefales.

**Beslutning fra Teknik- og Miljøudvalget den 27. marts 2025, pkt. 1:**

Indstillingen anbefales.

**Beslutning fra Økonomiudvalget, den 27. marts 2025, pkt. 1:**

Indstillingen anbefales.

### Beslutning

Indstillingen godkendt.